Kriekettoets: Reën verhoed spel op tweede dag | Maroela Media
As die weer dit toelaat sal die Proteas Maandag hul kolfbeurt op 171/5 voortsit met Temba Bavuma op 38 en Quinton de Kock op 28. Die Proteas is 86 lopies voor nadat die Aussies in hulle eerste beurt vir 85 lopies uitgeknikker is.
Die kolfblad en die weer sal moontlik aanhou om 'n groot rol in hierdie toets te speel. Die Aussies se teleurstellende kolfbeurt kan in 'n mate toegeskryf word aan die klam kolfblad en betrokke lug wat die bal laat swaai en van die blad af laat beweeg het. Die Proteas het Saterdag die toestande beter hanteer … maar môre is nog 'n dag.
Die weervooruitsigte vir die oorblywende drie dae is goed: 'n bietjie reën op die derde dag en mooiweer vir die vierde en vyfde dae. Dit laat genoeg tyd dat die toetswedstryd 'n uitslag kan hê.
Suid-Afrika, wat in 'n goeie posisie is, sal graag die toetsreeks met 'n tweede oorwinning wil vasmaak. Australië wil die kans gebruik om te vergoed vir hul vertoning op die eerste dag en ten minste die reeksuitslag tot die laaste toets uit te stel.